送趙君權中歸福唐兼呈陳季中
作者：蘇頌
朝代：宋

paragraphs: 趙子抱經術，儒林挺孤秀。
策足入上庠，高誼諸生右。
秋闈再程文，懷寶不見售。
京師首善地，翹然俊賢囿。
朝廷舉新詔，多士四方走。
主司搜擇艱，有如羿張彀。
小善或不遺，寧當舍良茂。
豈非繩準高，刀尺下難就。
得喪不在己，自信非我疚。
歲窮感親心，倚門方遠候。
都亭謝知己，飄飄拂歸袖。
樂彼閩中幽，里中賢友舊。
且復從其游，行義益充厚。
道存貴有用，獨善古所陋。
明時無滯才，子行當勉懋。